Bloemskou 2020 finaal afgelas | Landbou
Die lot van drie groot buitelugskoue is in die gedrang weens die voortslepende bedreiging van die Covid-19-pandemie in Suid-Afrika, terwyl die besluit geneem is om Bloemskou 2020 af te gelas.
Die groot skoue wat nog vanjaar kan plaasvind, is die Nampo-oesdag (11 tot 14 Augustus), Nampo Kaap (9 tot 11 September) en die uitstallings vir Nampo Alfa, lewende hawe, jag en buitelewe (24 tot 26 September).
Graan SA se bestuur sal teen einde Junie besluit oor die Nampo-oesdag, met 'n besluit oor die ander twee daarna.
Me. Elmarie Prinsloo, uitvoerende hoof van Bloemskou, sê vanweë die huidige omstandighede, inperkingsregulasies en die vooruitskouing van die Covid-19-pandemie in Suid-Afrika, is sy hartseer dat die skou afgestel word, maar dit is 'n werklikheid wat aanvaar moet word.
"Gegewe die volgehoue onsekerheid oor Covid-19 blyk dit onwaarskynlik dat samekomste met meer as 100 mense nog vanjaar sal plaasvind. Volgens die huidige aanduidings gaan die voorkoms van die virus sy hoogtepunt teen September 2020 bereik. Die volgende vier maande is van deurslaggewende belang om die gesondheid van mense te verseker," sê sy.
"Ons is vol vertroue dat alle belanghebbendes, insluitend uitstallers, kunstenaars, borge, die landbougemeenskap en lede van die publiek, begrip sal hê vir die situasie."
Volgens Prinsloo vlot die besprekings vir die aanbied van heelwat meer nasionale kampioenskapsbyeenkomste vir Bloemskou 2021 wat vanaf 23 April tot 1 Mei 2021 sal plaasvind.